b"\n_START_ARTICLE_\nGianna Nannini\n_START_SECTION_\n\xc5\xbdivljenje\n_START_PARAGRAPH_\nRodila se je v Sieni. Njen mlaj\xc5\xa1i brat je nekdanji dirka\xc4\x8d Formule 1 Alessandro Nannini. Diplomirala je iz filozofije na univerzi v Sieni leta 1994. Naslednje leto je sodelovala na protestu Greenpeacea, ki je bil organiziran pred francoskim veleposlani\xc5\xa1tvom v Rimu proti odlo\xc4\x8ditvi francoske vlade za nadaljevanje jedrskih poskusov na atolu Moruroa. Avgusta 2010 je izjavila, da je nose\xc4\x8da in da bi posvetila prihajajo\xc4\x8di album njenemu otroku. Dne 26. novembra 2010 je rodila h\xc4\x8derko in ji dala ime Penelope Jane Charlotte.\n_START_SECTION_\nGlasbena kariera\n_START_PARAGRAPH_\nNjen prvi hit je bil leta 1979 z naslovom\xc2\xa0\xc2\xbbAmerica\xc2\xab\xc2\xa0z albuma California, ki je postal uspe\xc5\xa1nica v ve\xc4\x8d evropskih dr\xc5\xbeavah. Njen vzpon do slave v Italiji se je za\xc4\x8del leta 1984 z izdajo njenega \xc5\xa1estega albuma Puzzle. Ta album je dosegel najvi\xc5\xa1je mesto na top 10 na italijanski, nem\xc5\xa1ki, avstrijski in \xc5\xa1vicarski lestvici hitov. S spotom\xc2\xa0\xc2\xbbFotoromanza\xc2\xab, ki ga je re\xc5\xbeiral Michelangelo Antonioni, je osvojila ve\xc4\x8d glasbenih nagrad in za\xc4\x8dela evropsko turnejo, ki je vklju\xc4\x8devala tudi udele\xc5\xbebo na jazz festivalu v Montreuxu. Leta 1986 je njen hit\xc2\xa0\xc2\xbbBello e impossibile\xc2\xab\xc2\xa0po\xc5\xbeel velik uspeh in zaslu\xc5\xbeil ve\xc4\x8d nagrad v Italiji, Nem\xc4\x8diji, Avstriji in \xc5\xa0vici. Njen album kompilacij Maschi e Altri iz leta 1987 je bil prodan v ve\xc4\x8d milijonih izvodov._NEWLINE_Leta 2004 je iz\xc5\xa1el album Perle, ki je vseboval njene najve\xc4\x8dje uspe\xc5\xa1nice v novi ureditvi. Sodelujo\xc4\x8di glasbeniki so bili: pianist in koproducent Christian Lohr, violinista Vincenzo di Donna in Luigi de Maio, violist Gerardo Morrone in violon\xc4\x8delist Antonio di Franca. S tem orkestrom je Gianna \xc5\xa1la na turnejo po Srednji Evropi med letoma 2004 in 2005, ki jo je poimenovala\xc2\xa0\xc2\xbbPerle-tour\xc2\xab._NEWLINE_Album Grazie je iz\xc5\xa1el februarja 2006 in se s pesmima\xc2\xa0\xc2\xbbIo\xc2\xab\xc2\xa0in\xc2\xa0\xc2\xbbSei nell'anima\xc2\xab\xc2\xa0uvrstila na eno od italijanskih lestvic hitov. Za promocijo tega albuma je poleti leta 2006 gostovala po vsej Italiji._NEWLINE_V aprilu 2007 je iz\xc5\xa1la zbirka pesmi Pia Come la Canto Io napisanih za pop opere, katere so bile izvajane leta 2008. To delo je bilo enajst let v nastajanju in temelji na srednjeve\xc5\xa1ki toskanski noveli Pia de' Tolomei (ki je na kratko omenjena v Dantejevem Purgatoriju). Album je produciral Will Malone, ki je produciral tudi Grazie._NEWLINE_Akusti\xc4\x8dna razli\xc4\x8dica pesmi\xc2\xa0\xc2\xbbMeravigliosa creatura\xc2\xab\xc2\xa0(z albuma Perle) je bila leta 2008 uporabljena v oglasnem spotu za Fiat Bravo, ki ga je re\xc5\xbeiral Matthias Zentner. Pesem in spot sta dosegla tak uspeh, da je album Perle postal eden izmed top 50 prodajanih albumov v Italiji. Njeno pesem\xc2\xa0\xc2\xbbAria\xc2\xab\xc2\xa0pa je Fiat kasneje uporabil v \xc5\xa1e enem spotu za Fiat Bravo.\n_START_SECTION_\nSodelovanja\n_START_PARAGRAPH_\nLeta 1987 je izvajala Brechtovo in Weillovo Opero za tri gro\xc5\xa1e s Stingom in Jackom Bruceom v gledali\xc5\xa1\xc4\x8du v Hamburgu. Leta 1990 je z Edoardom Bennato pela\xc2\xa0\xc2\xbbUn'estate Italiana\xc2\xab, uradno pesem svetovnega nogometnega prvenstva leta 1990. V septembru 2006 je posnela singl\xc2\xa0\xc2\xbbAma Credi E Vai\xc2\xab\xc2\xa0z Andreo Bocellijem. Bila je tudi del solo albuma Sanctuary Alexandra Hackeja v pesmi\xc2\xa0\xc2\xbbPer Sempre Butterfly\xc2\xab. Leta 2008 je pela duo z italijanskim raperjem Fabrijem Fibro v njegovem spotu za razli\xc4\x8dico njene pesmi\xc2\xa0\xc2\xbbItalia\xc2\xab. Prav tako je zapela pesem\xc2\xa0\xc2\xbbAria\xc2\xab\xc2\xa0z makedonskim pevcem To\xc5\xa1em Proeskim."